## La directora general de l’Institut Valencià de Servicis Socials subratlla “l’art com a motor d’inclusió de les persones amb discapacitat intel·lectual”

*** L’exposició ‘Art en Marxa. Creant des de la diversitat’ està formada per obres realitzades per les persones usuàries del Centre Ocupacional Marxalenes de l’IVASS
* La mostra estarà oberta al públic fins al divendres 11 de juliol en la Biblioteca Municipal Joanot Martorell de València**

El Centre Ocupacional Marxalenes de l’Institut Valencià de Servicis Socials (IVASS), adscrit a la Vicepresidència Primera i Conselleria de Servicis Socials, Igualtat i Vivenda, ha organitzat l’exposició ‘Art en Marxa. Creant des de la diversitat’, amb obres artesanals fetes en els seus tallers per persones amb discapacitat intel·lectual.

La mostra es va inaugurar el 30 de juny i estarà oberta al públic fins a este divendres 11 de juliol en la Biblioteca Municipal Joanot Martorell de València.

En la seua visita a l’exposició, la directora general de l’IVASS, María José Rico, ha felicitat les persones participants “per la seua creativitat”, i ha destacat “la importància d’impulsar projectes com este que afavorisquen la inclusió i la participació de les persones amb discapacitat intel·lectual en la comunitat”.

María José Rico ha subratllat “l’art com a motor d’integració social d’este col·lectiu, ja que desafia estigmes, fomenta la sensibilització i oferix beneficis terapèutics, com la millora de l’autoestima, el desenrotllament d’habilitats socials o la reducció de l’estrés”.

El Centre Ocupacional Marxalenes disposa de 40 places i un equip multidisciplinari de professionals que oferix atenció diürna integral a persones amb discapacitat intel·lectual, procedents de la xarxa de vivendes tutelades de l’IVASS i de les residències Bennàger d’Aldaia i PRAGA de Rocafort, així com a persones que viuen amb les seues famílies.

En este recurs es desenrotllen quatre tallers de ceràmica, paper reciclat, jardineria i restauració de mobles, a més de programes en els quals es fomenta la interacció comunitària, l’orientació familiar i la millora de la qualitat de vida de les persones usuàries i les seues famílies.

“La labor d’estos centres és fonamental perquè s’adapten a les necessitats de cada persona, facilitant-los les ferramentes i tècniques perquè puguen expressar-se i canalitzar les seues vivències a través de l’art”, ha assenyalat la directora general, qui ha animat la ciutadania a visitar esta exposició “que, sense dubte, els sorprendrà molt gratament”.

Fecha: 10/07/2025